
IEROSINĀJUMI
Nodarbinātības un sociālo lietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
[bookmark: ProcPageAD]–	ņemot vērā Eiropas Revīzijas palātas gada pārskatu par ES budžeta izpildi 2022. finanšu gadā,
–	ņemot vērā Eiropas Revīzijas palātas gada ziņojumu par ES aģentūrām attiecībā uz 2022. finanšu gadu,
–	ņemot vērā Eiropas Izglītības fonda 2022. gada konsolidēto gada darbības pārskatu,
1.	pauž gandarījumu par to, ka Eiropas Revīzijas palāta ir atzinusi Eiropas Izglītības Fonda (“Fonds”) 2022. finanšu gada pārskatiem pakārtotos darījumus par likumīgiem un pareiziem un ka ir patiesi atspoguļots Fonda finanšu stāvoklis 2022. gada 31. decembrī;
2.	atzinīgi vērtē Fonda darbības saistībā ar Savienības ārējo attiecību politiku, palīdzot Savienības partnervalstīm izmantot savu cilvēkkapitāla potenciālu un uzlabot to iedzīvotāju nodarbinātības izredzes ar reformām izglītības, profesionālās apmācības, prasmju un darba tirgus sistēmās;
3.	jo īpaši atzinīgi vērtē Fonda jauno profesionālās izcilības uzņēmējdarbības centru koncepciju, kura izstrādāta, lai veicinātu starptautiskās debates uzņēmējdarbības mācību kopienā un mudinātu apmācības centrus labāk reaģēt uz iedzīvotāju, ekonomikas un sabiedrības mainīgajām vajadzībām;
4.	atzinīgi vērtē Fonda 2022. finanšu gada budžeta palielināšanu līdz 25 miljoniem EUR (2021. gadā — 21 miljons EUR)[footnoteRef:1]; pauž gandarījumu par to, ka Fonda 2022. gada budžets tika izpildīts 97,7 % apmērā; uzsver, ka ir jānodrošina atbilstoši cilvēkresursi un finanšu resursi, lai Fonds varētu izpildīt savas pilnvaras un arī turpmāk īstenot savu darba programmu, uzrādot ļoti augstu darbību izpildes līmeni; [1:   Šīs budžeta summas ņemtas no Revīzijas palātas gada ziņojuma par ES aģentūrām attiecībā uz 2022. finanšu gadu un balstās uz kopējām maksājumu apropriācijām, kas pieejamas attiecīgajā finanšu gadā.] 

5.	atzinīgi vērtē to, ka, neraugoties uz budžeta krīzi, ko 2022. gadā izraisīja inflācija un komunālo pakalpojumu cenas, Fonds ir spējis efektīvi pārvaldīt savus izdevumus, ieviest izmaksu taupīšanas pasākumus un pielāgot prioritātes bez būtiskiem traucējumiem savā darba programmā;
6.	uzsver Fonda darba nozīmi un pievienoto vērtību tā kompetences jomā; atzīst, ka Fonda mērķi un darbības ir cieši saistīti ar ES politiku un pasākumiem profesionālās izglītības un apmācības, cilvēces attīstības, prasmju un migrācijas jomā; atzinīgi vērtē Fonda pastāvīgo sadarbību un resursu kopīgošanu ar citām aģentūrām, jo īpaši ar Cedefop un Eurofound, jo šādi paveras iespējas īstenot nozīmīgu zināšanu apmaiņu;
7.	ar bažām norāda, ka Revīzijas palāta ziņoja par nepilnībām divās publiskā iepirkuma procedūrās — jo īpaši attiecībā uz darījumu likumību un pareizību —, kuras saistītas ar Fonda ierosināto pretendentu finansiālās maksātspējas trūkumu; aicina Fondu vēl vairāk uzlabot savas publiskā iepirkuma procedūras, nodrošinot pilnīgu atbilstību piemērojamajiem noteikumiem, lai garantētu, ka tiek gūti saimnieciski visizdevīgākie rezultāti, jo īpaši — vienkāršot metodiku un kopā ar attiecīgajiem Komisijas dienestiem apspriest citas iespējamas metodes darbību īstenošanai Fonda partnervalstīs;
8.	uzteic Fondu par korporatīvā plāna izstrādi nolūkā uzlabot savu darbību energoefektivitāti un klimatneitralitāti;
9.	pamatojoties uz pieejamo informāciju, iesaka sniegt Eiropas Izglītības fonda direktorei apstiprinājumu par Fonda 2022. finanšu gada budžeta izpildi. 

<FootprintIntro>Atzinuma sagatavotāja, pilnībā uzņemoties visu atbildību, apliecina, ka viņa nav saņēmusi nekādu pienesumu no vienībām vai personām, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro>

